Mymerings – Bladsy 2 – dalenatjie se sketsblad
Ek wou eers sê “Geagte 2015” maar dis hopeloos te laat in die jaar en vroeg in die dag om so formeel te wees.
Genade ou dierasie, kan jy glo jy het jou agterent gesien? Al was jy soms maar ‘n regte dônnerse bliksem was jy meestal darem heel gaaf gewees.
Mmmm, daar was ‘n lekker laaaang vakansie net voor die middel van die jaar, ‘n paar 1500km langnaweke, lekker tye saam met Manlief, familie en vriende. O ja, dankie ook vir Gina, die aangename aangenome hondekind wat so met ‘n draai oor ons pad gekom het!
Ons het ‘n hele paar struwelinge saam beleef ook maar kom ons los daai koeie maar in die sloot, help nie om tyd en emosie daarop te mors nie…
Saam het ons ‘n hele paar nuwe dinge ook ondersoek, probeer en beleef. Ons eie koedoewors gemaak (van scratch af!), craft en anderste biere, die Color run, ‘n oorgedoende badkamer, om maar ‘n paar te noem. Hoop ons kan volgende jaar weer so maak, anders stagneer ‘n mens tog so in jou ou gewoontes.
Nou ja toe, geniet jou laaste twee dae saam met ons en hou die blinkkant bo, ons wil niks skandes van jou in die koerante lees nie…
30/12/2015 dalenatjie	2015 nabetragting	7 Kommentaar
Nee, ek gaan nie my hare kleur nie
Jy is nege en twintig jaar oud. Gelukkig getroud, genade, oor ses maande vier julle jul sewende huweliksherdenking. Julle bly in ‘n mooi huis, op ‘n plaas, lekker op die platteland. Jy het ‘n goeie werk, nie te stresvol nie, nie te vaal nie. Alles mooi gemiddeld. Behalwe vir die twee en ‘n half kinders, daar is julle nou nog nie. Dan, op ‘n lui Saterdagmiddag wil jou sussie jou hare vleg en sy tel nie een nie, ook nie twee nie, maar vier grys hare op jou kop. Jy het nie ‘n probleem met die grys nie, jy is gek daaroor. Maar jy besef dat jy in vlees beslis nie meer negentien is nie. Nou hoop jy maar jy raak ten minste mooi grys. Miskien ‘n silwer vixen of miskien so spierwitgrys soos jou Ouma. Ag en as jy nou uitdraai soos een van daai potjies gemengde peperkorrels dan is dit ook maar oraait so. Ten minste is jou humorsin nog gesond (alhoewel soms vreemd en verdag) en ten minste hang die boobs nog nie…
09/11/2015 dalenatjie	grys hare,ouderdom	15 Kommentaar
27/10/2015 dalenatjie	afrikanervroue,genealogie,getrouheid,navorsing,ontrou	3 Kommentaar